《游庐山开先寺和陈宪长韵》
明代·祁顺

平生爱庐阜，此日得攀缘。纵目乾坤外，游心混沌先。

九江仍旧派，五老未华颠。云敛金轮现，崖空石镜悬。

上方闲岁月，深洞半云烟。物外通三岛，壶中别一天。

坐来消俗念，吟就耸诗肩。佛礼金仙象，僧参玉版禅。

炉峰腾瑞蔼，康谷泻飞泉。淑气钟灵异，高名冠幅员。

欧苏题未泯，李谢迹皆仙。无限怀贤思，安排付锦笺。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。